### Beslutningstema

I denne sag skal det besluttes, om der skal åbnes op for mindre solcelle anlæg i det åbne land, samt de overordnet forvaltningsprincipper

### Historik

Den 3. marts 2025 vedtog Klima- Vækst- og Udviklingsudvalget, at alle solcelleanlæg i det åbne land skulle henvises til VE ansøgningsrunderne.

### Sagsfremstilling

Udvalget har tidligere vedtaget, at alle solcelleanlæg på terræn henvises til næste ansøgningsrunde. Forvaltningen har modtaget henvendelser om opstilling af mindre solcelleanlæg i tilknytning til eksempelvis landbrug. Forvaltningen vurderer på baggrund af afgørelser i planklagenævnet, at der kan være forhold, hvor kommunes afgørelse kan påklages og tilbagevises, da der ikke er tale om en konkret vurdering. Der er behov for en principbeslutning, der kan danne grundlag for ensartet sagsbehandling for mindre anlæg under 0,5 ha. Større anlæg vil efter en konkret vurdering om lokalplanpligt henvises til næste ansøgningsrunde eller en konkret vurdering foretaget af teknik og miljøudvalget.

Landzone administration:

Ifølge planlovens § 35 kræver bebyggelse og ændret anvendelse i landzone som udgangspunkt landzonetilladelse. Solcelleanlæg på terræn betragtes som bebyggelse, og der skal foretages en konkret vurdering af, om det er i strid med landzonebestemmelsernes formål om at værne om landskabet og naturværdierne. Administrationsgrundlaget af landzonebestemmelserne er kommunes vurdering på baggrund af Vejledning i Landzoneadministration (2019) samt klagenævnets afgørelser. Vejledningen fra 2019 nævner ikke solcelleanlæg, og der er kun udarbejdet en vejledning for lokalplanpligtige solcelleanlæg. Klagenævnet har ikke udarbejdet en orientering, men har i individuelle klagersager udtalt følgende markeret i kursiv:

*Sager om etablering af alternative energiforsyningsanlæg skal der foretages en konkret vurdering af de landskabelige forhold. I vurderingen af den enkelte sag indgår også den samfundsmæssige interesse i at fremme vedvarende energiformer.*

*Planklagenævnet er på baggrund af landskabelige hensyn mere tilbageholdende med at give landzonetilladelse til etablering af fritstående solenergianlæg end til f.eks. solenergianlæg, som etableres på tagflader.*

*Ved vurderingen af om der kan gives landzonetilladelse til et fritstående anlæg indgår anlæggets størrelse, synlighed og placering set i forhold til navnlig de landskabelige interesser i området. Efter hidtidig praksis skal anlægget som udgangspunkt placeres i tilknytning til eksisterende bebyggelse på ejendommen, dvs. med en afstand på op til ca. 20 m.*

Solceller på taget af driftsbygninger og erhvervsejendomme sagsbehandles forsat af forvaltningen iht. til landzonebestemmelserne og er ikke berørt af udvalgets beslutning.

Der er tidligere truffet principbeslutning om, at fritstående Bess-anlæg ikke tillades opsat - uden tilknytning til lokalplanlagte områder for VE-anlæg, men at de må opsættes i tiloversblevne bygninger for udnyttelse af eksisterende installationer. Dette kan også gælde for solcelleanlæg: at de fortsat kan opsættes på eksisterende tagflader af avls- og driftsbygninger for at minimere produktionsomkostningerne.

**Argumenter - For**Mindre solcelleanlæg i tilknytning til eksisterende ejendomme understøtter den grønne omstilling og reducerer boligers og landbrugets klimaaftryk. Anlæg af begrænset størrelse og med placering tæt på hovedbygningen vil typisk have mindre landskabelig påvirkning, da området er bebygget. Beplantning omkring anlægget kan bidrage til biodiversitet og landskabelig integration. Anlæggene er reversible og vil ikke medføre permanent ændring af arealerne. Nabointeresser varetages igennem beplantningsbælter.

**Argumenter - Imod**Udbredelse af solcelleanlæg medfører en gradvis teknificering af det åbne landskab. Mindre anlæg kan påvirke det visuelle indtryk negativt, særligt i sårbare landskaber. Der er risiko for, at begrænsede anlæg senere ønskes udvidet, hvilket kan være vanskeligt at afvise efter første godkendelse. Anlæggene kan opleves som fremmedelementer i kulturlandskabet af naboer og brugere af et område.

**Principper**Åbner udvalget op for landzonesagsbehandling af solcelleanlæg i det åbne land i tilknytning til eksisterende ejendomme, vil sagsbehandling ske ud fra følgende principper. Principperne er generelle og projekter, der umiddelbart er i overensstemmelse med principperne, kan stadig få et afslag på baggrund af den individuelle vurdering.

*Princip A: Placering og afstand*
Solcelleanlæg skal være placeret op til 20 meter fra hovedbygningen for at sikre visuel sammenhæng med ejendommen. Større afstand vil opfattes som selvstændigt anlæg uden naturlig tilknytning til bebyggelsen. Anlægget skal være udformet ensartet og harmonisk med en maksimal højde på 3,5 meter. Anlægget skal monteres på fastrammer, der ikke vipper eller drejer. Anlæg skal være under 0,5 ha. Afstanden til rammelagte samfund skal være min. 150 meter.

*Princip B: Beplantning*
Hele anlægget skal indhegnes af minimum tre rækker hjemmehørende træer og buske, der sikrer landskabelig indpasning og biodiversitet. Beplantningen skal etableres senest samtidig med anlæggets ibrugtagning. Højden på beplantning skal efter 5 vækstsæsoner være min. ½ meter over eksisterende solcelleanlæg.

*Princip C: Andre interesser*
Anlæg kan som udgangspunkt ikke tillades, hvis placeringen er i strid med bevaringsinteresser for fredede eller bevaringsværdige bygninger, kulturmiljøer eller udpegede landskabsområder som geologiske interesseområder, værdifulde landskaber eller større, sammenhængende landsskaber samt natur og naturudpegninger. Der tillades ikke selvstændige batterianlæg i tilknytning til solcelleanlægget.

Der lægges op til 2 scenarier;

**Scenarie 1:**
Der tillades ikke større fritstående solcelleanlæg i tilknytning til eksisterende ejendomme i det åbne land, men henvises til eksisterende tagflader på avls- og driftsbygninger.

**Scenarie 2:**
Der tillades solcelleanlæg i det åbne land, under forudsætning af, at ovenstående 3 principper er opfyldt.

### Økonomi

Ikke relevant.

### Lovgrundlag

Planloven

Forvaltningsloven

### Indstilling Fagchefen for Klima, Plan og Udvikling indstiller,

at udvalget vælger senarie 1, at der fortsat gives afslag på fritstående solceller i det åbne land.

### Beslutning

Indstillingen godkendt.

William Bertelsen kan ikke følge indstillingen, da han ønsker scenarie 2.